สหฯประมูลขายหนี้เสียแบงก์
ประเดิมกสิกรไทยหางานเพิ่มชดเชยไฟแนนซ์ยึดรถน้อยลง
11 ส.ค. 2554

ประเดิมกสิกรไทยหางานเพิ่มชดเชยไฟแนนซ์ยึดรถน้อยลง
สหการประมูล เปิดขายหนี้เสียอสังหาริมทรัพย์ของธนาคารพาณิชย์ ชดเชยงานประมูลขายรถยนต์ที่ลดลง
น.ส.เสาวลักษณ์ ชัยเดชสุริยะ กรรมการผู้จัดการ บริษัท สหการประมูล เปิดเผยว่า บริษัทได้เปิดให้บริการในส่วนของการรับจ้างเปิดประมูลอสังหาริมทรัพย์ที่เป็นหนี้เสียของสถาบันการเงินเพื่อหารายได้เพิ่มเติม ซึ่งก่อนนี้ได้นำทรัพย์สินของธนาคารกสิกรไทยออกมาประมูลขายทอดตลาดก็ได้รับการตอบรับเป็นอย่างดี และล่าสุดได้งานประมูลขายคอนโด มิเนียมของธนาคารกสิกรไทยเพิ่มเติมอีก โดยรับค่าจ้างเป็นค่าธรรมเนียม 3% ของยอดขาย และอยู่ระหว่างเจรจากับธนาคารอื่นเพิ่มเติมอีก
น.ส.เสาวลักษณ์ กล่าวว่า บริษัทจำเป็นต้องหารายได้จากช่องทางอื่นเพิ่มเติม เพราะปัจจุบันรายได้จากงานประมูลขายรถยนต์และรถจักรยานยนต์ปรับลดลงอย่างมาก เนื่องจากบริษัทเช่าซื้อรถส่งงานให้กับบริษัทลดลง เป็นผลมาจากความเข้มงวดในการปล่อยกู้ให้กับลูกค้า ทำให้หนี้เสียหรือจำนวนรถที่ยึดเข้ามาน้อยลง รวมถึงผลจากตลาดรถป้ายแดงยังไม่ฟื้นตัวเต็มที่ ทำให้ตลาดรถมือสองยังไม่เข้ามาไม่ค่อยมีตลาดรถมือสองเข้ามายังบริษัทมากนัก
“แต่เดิมบริษัทเช่าซื้อเคยส่งงานให้เราสัปดาห์ละประมาณ 1,000 คัน ตอนนี้ก็เหลือประมาณ 500 คันต่อสัปดาห์ และเราก็ปิดการขายได้ประมาณ 70% หรือ 300 คัน ส่วนรถจักรยานยนต์ก็มีสัดส่วนเช่นนี้เหมือนกัน ซึ่งในส่วนของรายได้จากการประมูลรถยนต์นั้น จะได้ตายตัวคันละ 6,500 บาทเท่านั้น แม้ราคารถยนต์มือสองจะปรับเพิ่มขึ้นอีก 10% ตามความต้องการของตลาดก็ตาม” น.ส.เสาวลักษณ์ กล่าว
อย่างไรก็ตาม ในส่วนของรถยนต์ส่วนบุคคลที่ต้องการขายรถก็เริ่มเข้ามาใช้บริการประมูลกับบริษัทมากขึ้น จากเดิมเข้ามาประมูลสัปดาห์ละ 100 คัน ก็เพิ่มเป็น 250 คัน แต่ปิดการขายได้ประมาณ 50% หรือ 125 คันต่อสัปดาห์ เนื่องจากราคารถยนต์ส่วนบุคคลจะตั้งราคาไว้สูงกว่ารถยนต์ของบริษัทเช่าซื้อ ซึ่งรถที่ลูกค้าต้องการมากที่สุดจะมีขนาดเครื่องยนต์ไม่เกิน 1,600 ซีซี อายุรถประมาณ 23 ปี เฉลี่ยอยู่ที่คันละ 4 แสนบาท
น.ส.เสาวลักษณ์ กล่าวว่า ล่าสุดบริษัทได้จัดรายการส่งเสริมการขายพิเศษสำหรับลูกค้าที่ต้องการนำรถยนต์มือสองทุกประเภทเข้าร่วมประมูลขายที่สหการประมูล จะได้รับสิทธิยกเว้นการเรียกเก็บค่าสมัครและค่าดำเนินการผู้ขาย การส่งรถเข้าร่วมประมูลขายโดยไม่เสียค่าใช้จ่ายใด ๆ ทั้งสิ้นจนถึงวันที่ 31 ก.ค.นี้
ซึ่งบริษัทจำเป็นต้องทำการตลาดเพื่อหาลูกค้าบุคคลเข้ามาประมูลให้ได้ทุกเดือน ไม่เหมือนกับรถจากบริษัทเช่าซื้อที่ส่งงานให้ทุกสัปดาห์